Document ID: 32005R0627

KOMISIJAS REGULA (EK) Nr. 627/2005
(2005. gada 22. aprīlis),
ar kuru atceļ Regulu (EK) Nr. 206/2005, ar ko nosaka galīgos aizsardzības pasākumus rūpnieciski audzētu lašu importam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. decembra Regulu (EK) Nr. 3285/94 par kopējiem importa noteikumiem un Regulas (EK) Nr. 518/94 (1) atcelšanu, un jo īpaši tās 21. panta 2. punkta b) apakšpunktu,
ņemot vērā Padomes 1994. gada 7. marta Regulu (EK) Nr. 519/94 par kopējiem noteikumiem importam no trešām valstīm, un ar ko atceļ Regulas (EEK) Nr. 1765/82, Nr. 1766/82 un Nr. 3420/83 (2), un jo īpaši tās 18. panta 2. punkta b) apakšpunktu,
tā kā:
(1)
Komisija 2004. gada 6. martā uzsāka drošības izmeklēšanu par rūpnieciski audzētu lašu importu Kopienā. Ar Komisijas Regulu (EK) Nr. 206/2005 (3) Komisija 2005. gada 4. februārī noteica galīgos aizsardzības pasākumus.
(2)
Komisija 2004. gada 23. oktobrī uzsāka antidempinga izmeklēšanu par Norvēģijas izcelsmes rūpnieciski audzētu lašu importu. Ar Komisijas Regulu (EK) Nr. 628/2005 (4) Komisija 2005. gada 22. aprīlī pieņēma antidempinga pagaidu pasākumus.
(3)
Galīgos aizsardzības pasākumus attiecībā uz jebkuras izcelsmes rūpnieciski audzētu lašu importu noteica pēc izmeklēšanas, kas attiecas uz laika posmu no 2000. līdz 2003. gadam. Saņemot pagaidu slēdzienu, ka laikā no 2003. gada 1. oktobra līdz 2004. gada 30. septembrim imports no Norvēģijas turpināja palielināties un ka pastāv zaudējumus radošs dempings, Komisija pieņēma antidempinga pagaidu pasākumus Norvēģijas izcelsmes rūpnieciski audzētu lašu importam.
(4)
Norvēģijas izcelsmes rūpnieciski audzētu lašu imports gadā, kas beidzas 2004. gada 30. septembrī, bija 60 % no Kopienas tirgus un apmēram 75 % no kopējā importa Kopienā. Regulā (EK) Nr. 206/2005 Komisija konstatē, ka nozīmīgajam importa pieaugumam ir postoša ietekme uz Kopienas ražotāju rentabilitāti, ņemot vērā, ka vienlaikus kritās cenas. Antidempinga pagaidu pasākumi novērstu negodīgu cenu aspektu attiecībā uz Norvēģijas izcelsmes rūpnieciski audzētu lašu importu. Gaidāms arī, ka šie pasākumi samazinās Norvēģijas izcelsmes importa daudzuma pieaugumu, kas ir lielākais importēšanas avots Kopienā. Tādēļ šīs konkrētās situācijas apstākļos uzskata, ka antidempinga pasākumi ir atbilstoši, lai novērstu zaudējumus, ko cieš Kopienas nozare, un līdz ar to aizsardzības pasākumi nav vajadzīgi, tie tādējādi vienlaikus ar antidempinga pasākumu stāšanos spēkā jāatceļ,
IR PIEŅĒMUSI ŠO REGULU.
Vienīgais pants
Ar šo Regula (EK) Nr. 206/2005 ir atcelta.
Šī regula stājas spēkā 2005. gada 27. aprīlī.
Regula uzliek saistības kopumā un ir tieši piemērojama visās dalībvalstīs.
Briselē, 2005. gada 22. aprīlī

Labels: 11
5
3
6
18
15